ประชาชนใช้บริการโดยสารรถไฟในช่วงวันหยุดเทศกาลสงกรานต์เกือบ 100,000 ราย ขณะที่การรถไฟ เตรียมขบวนรถเต็มทุกหน่วยลากจูงป้องกันผู้โดยสารตกค้างทุกเส้นทาง
นายวรวุฒิ มาลา รองผู้ว่าการกลุ่มธุรกิจการบริหารทรัพย์สิน รักษาการในตำแหน่งผู้ว่าการรถไฟแห่งประเทศไทย เปิดเผยถึงยอดผู้โดยสารใช้บริการรถไฟเดินทางในช่วงเทศกาลสงกรานต์ เมื่อวันที่ 13 เมษายน ที่ผ่านมาว่า มีผู้โดยสารใช้บริการจำนวน 97,302 ราย เป็นผู้โดยสารปกติ 5,656 ราย ผู้โดยสารขบวนรถเสริม 1,737 ราย เส้นทางที่มีประชาชนเดินทางมากที่สุด อันดับหนึ่งเป็นรถไฟสายใต้ จำนวน 31,769 ราย รองลงมาเป็นสายตะวันออกเฉียงเหนือ จำนวน 24,830 ราย สายเหนือ จำนวน 16,393 ราย สายตะวันออก จำนวน 12,626 ราย และสายมหาชัย จำนวน 11,684 ราย สำหรับวันนี้(14 เม.ย 62) คาดการณ์จะมีประชาชนที่เดินทางกลับภูมิลำเนาลดลงเหลือประมาณ 92,372 คน        อย่างไรก็ตามการรถไฟฯ ได้เพิ่มขบวนรถพิเศษอีก 15 ขบวน และพ่วงตู้โดยสารเพิ่มในขบวนรถปกติจนเต็มหน่วยลากจูงทั้ง 242 ขบวน รองรับการเดินทางได้ถึงวันละ 100,000-120,000 คน ในระหว่างวันที่ 11-13 เมษายนที่ผ่านมา และระหว่างวันที่ 15-17 เมษายนนี้ด้วย เพื่อไม่ให้ผู้โดยสารตกค้าง